අනුරාධපුර දිස්ත්‍රික්කයේ මධ්‍යම නුවරගම් පළාත ප්‍රාදේශීය ලේකම් කොට්ඨාසයට අයත් පාසල් කීපයක හා විලච්චිය අධ්‍යාපන කොට්ඨාසයේ තන්තිරිමලය පාසලක ක්‍රමානුකූලව අධ්‍යාපනය ලබා නොදෙන බව දෙමාපියෝ හා සිසු දරු දැරියෝ පවසති.ඇතැම් විද්‍යාල වල පළමු හා දෙවන වාරවල එකම පාඩමක්වත් උගන්වා නොමැති අතර තෙවන වාරය ක්‍රියාත්මක වන බැවින් අවසන් පාඩම් පමණක් උගන්වන බව සිසුහු කියති.මේ අතර විද්‍යාල කීපයක 3, 4, 5 යන වසර වල ළමුන් අනිවාර්යෙන්ම ශිෂ්‍යත්වය සඳහා පවත්වන පෞද්ගලික පන්තිවලට සහභාගී විය යුතු බව ද ඒ සඳහා රුපියල් 300, 400 අතර මුදලක් අය කරන බව ද වාර්තා වේ.පන්තිභාර ගුරුවරයා විසින්ම පෞද්ගලික පන්ති පවත්වන අතර ඒ සඳහා සහභාගී නොවන දරුවන්ට විවිධ පීඩාවන් එල්ල කරන බව මවුපියෝ පවසති.පිරිහී යමින් පවතින අධ්‍යාපන ක්‍රමය නඟාසිටුවීම සඳහා නව පළාත් අමාත්‍යවරයාගේ හා ලේකම්වරයාගේ් අවධානය යොමු කරන ලෙස ද ළමුන්ගෙන් හා දෙමාපියන්ගෙන් මේ පිළිබඳව තොරතුරු ලබා ගන්නා ලෙස ද ඔවුහු ඉල්ලා සිටිති..